روزا پاركس

روزا لويس پاركس (ب #تحويل )، اللي تولدات ب سمية روزا لويس ماكولي (Rosa Louise McCouley)، تولدات نهار 4 فبراير 1913 و توفات نهار 24 اكتوبر 2005. كانت واحد السيدة من اصل افريقي ميريكاني، و ناشطة ف الدفاع على الحقوق ديال لملوّنين () ف ميريكان. نهار 1 دجنبر 1955، ف مدينة مونتݣومري ف ولاية الاباما، رفضات روزا پاركس الطلب ديال الشيفور د الطوبيس باش تخلّي بلاصتها فـ"قسم الملونين"، باش يݣلس فيها راكب بيض، بعدما عمرو البلايص ديال البويض. ما كانتش هي اللولة اللي وقفات ضد العنصرية، ولكن ملي تشدات، شدات انتباه العالم كامل بسباب الشجاعة و المقاومة ديالها لقوانين التفرقة العنصرية. ولات روزا رمز كبير ف حركة الحقوق المدنية، و حتى ف العالم، رمز ديال مقاومة التفرقة العنصرية. الحياة ديالها. روزا تولدات ف مدينة توسكيݣي، ولاية الاباما، ميريكان، نهار 4 فبراير 1913. الام ديالها كانت استادة سميتها ليونا، و باها كان نجار سميتو دجيمس ماكولي. من بعد ما تفارقو واليديها، مشات تعيش مع باها ف مزرعة، و كبرات مع عائلة باها اللي كانو من الكنيسة الميثودية الافريقية. قراوها حتى ل سن 11 عام ف مدارس ديال العروبية، و خدات دروس مهنية، ولكن ضطرات تخرج من القراية باش تكلف ب الجدة ديالها، ومن بعد ب امها اللي مرضات. الطوبيسات المدرسية كانت غير للبويض، و الملوّنين خاصهم يمشيو برجليهم. داكشي اللي خلا روزا تقول و هي كتوصف المعاناة ديالها مع العنصرية من الصغر: "كنت كنشوف الطوبيس كيدوز كل نهار، ولكن بالنسبة لينا، هادشي كان عادي، حيت ما عندنا ما نديرو، والطوبيس كان اول حاجة فهماتني بلي كاين عالم ديال البويض وعالم ديال الملوّنين. " النشاط المبكر ديالها. فـ1932 تزوجات من رايموند پاركس، كان حلاق و مناضل ف الحقوق ديال الملوّنين. خدامات روزا خدامي كتار، من خدامة ف ديور، للمساعدة ف السبيطارات. فـ1933 كملات قرايتها ف التانوي، و هادشي كان قليل بزاف حيت غير 7% من الملوّنين كانو كيكملوها. فـ1943 دخلات ف حركة الحقوق المدنية، و نضمات ل فرع مونتݣومري ديال "الجمعية الوطنية للنهوض بالملونين". فـ1944، بدات التحقيق ف قضية ديال اغتصاب جماعي ل مرا سميتها ريس تايلور. دارت هي و صحابها "لجنة للمساواة ف العدالة"، و سماوها ف صحافة شيكاݣو اقوى حملة ف ديك العشر سنين. كانت كتمشي حتى ل بعض الاجتماعات ديال الحزب الشيوعي، ولكن ما كانتش عضو رسمي، غير كانت مهتمة ب القضايا ديال الملوّنين. التمييز اللي شافت ف صغرها. روزا كتقول ف السيرة ديالها بلي شافت بزاف ديال المظاهر ديال العنصرية و هي صغيرة، خصوصا ف ولايات الجنوب اللي كانت فيها العنصرية واضحة بزاف. قانون "دجيم كرو" كان كيفصل بين الملوّنين و البويض ف كلشي، حتى ف الطوبيسات، و اللي كيخص الملوّنين يعطيو بلايصهم للبويض. كانت كتقول بلي الكوكلوكس كلان (عصابة عنصرية) كانو كيدوزو من قدام دارهم، و كان جدها كيحضي الدار ب موكحلة، و blyكانت كتخاف بزاف. ولكن كانت كتقول بلي حتى شي وحدين من البويض كانو كيحترموها. الزواج. تزوجات من رايموند پاركس، و كان ناشط ضد العنصرية، و خدمات معاه ف الجمعية، و عاوناتو باش يجمعو الفلوس للدفاع على "شباب سكوتسبورو" اللي كانو متهمين زورا ف واحد القضية ديال الاغتصاب ديال سيدة من البويض. النضال. خدمات روزا ف بزاف ديال الخدايم، و بدات الخدمة ديالها ف البداية ف الديور و خدمات ف السبيطارات. و بفضل الالحاح ديال راجلها، كملات روزا القراية ديالها ف التانوي فـ1933، ف واحد الوقت اللي فيه قل من 7% من لماركنا اللي من اصل افريقي هما اللي كيقدرو يحصلو على شهادة تانوية. فـ1943، ولات روزا ناشطة ف حركة الحقوق المدنية، و لتاحقات من بعد بـ"الرابطة الوطنية للنهوض بالملوّنين"، و كانت هي المرا الوحيدة اللي منضمة لهاد الرابطة ف داك الوقت. و بقات خدامة معاهم و خدات منصب ديال كاتبة عند السي ادݣار نيكسون، مع العلم بلي سبق و قال "المرا بلاصتها ف الكوزينة"، ولكن ملي سالات و سولاتو علاش ختارها تخدم معاه كـ كاتبة، جاوبها: "كنحتاج كاتبة، و نتي مزيانة ف هاد الشي. " فـ1944، و بحكم خدمتها كـ كاتبة، خدات روزا على عاتقها تحقق ف واحد القضية ديال اغتصاب جماعي كانت ضحيتها واحد السيدة سمرا سميتها ريس تايلور من ابيفيل، الاباما. جمعات روزا مع نشطاء اخرين لجنة سموها "لجنة المساواة ف العدالة للسيدة ريس تايلور"، و دارو جورنال اسبوعي سميتو "The Chicago Defender"، و طلقو حملة قوية كتطالب ب المساواة و العدالة، و هاد الحملة توصفات ب بلي من اقوى الحملات ف العشر سنين اللخرة. روزا و راجلها كانو كيمشيو ل اجتماعات ديال الحزب الشيوعي، اللي ولى معروف ف داك الوقت حيت كان كيايد قضية ديال الشبان الملوّنين المتهمين ف واحد القضية ديال الاغتصاب، وخا ما كانوش اعضاء ف الحزب. فـ1940، تسجلات روزا و راجلها ف الليستة ديال الناخبين، و من بعد 1944، خدات روزا واحد الخدمة صغيرة ف قاعدة جوية ديال ماكسويل. و وخا القاعدة كانت ف مونتݣومري ف الاباما، ولكن ما كانش فيها تفرقة عنصرية بين البويض و الملوّنين حيت كانت تابعة للدولة الفيدرالية. پاركس والواقعة ديال الطوبيس. فـ1900، خرج واحد القانون كيفرض التفرقة بين الركاب ف الطوبيسات على حسب اللون ديال البشرة. و كانو كيديرو الكراسا مخصصة ل كل عرق، ولكن وخا القانون ما كانش كيجبر شي حد يتخلى على بلاصتو، الشوافريا ديال الطوبيسات كانو كيطلبو من الناس الملوّنين يخليو بلايصهم يلى ما كانوش كراسا خاوين للركاب البويض. واحد نهار، ركبات روزا پاركس ف واحد الطوبيس تابع ل خط كليڤلاند اڤينو ف مدينة مونتݣومري، خلصات البيي ديالها و ݣلسات ف كرسي ف البلاصا المخصصة للناس الملونين. و من بعد شوية، ف شي محطة، جا الشيفور و قال ل ربعة ديال الناس الملوّنين، و كانت من بينهم روزا، يخليو البلايص ديالهم باش يݣلسو فيهم الركاب البويض. ولكن روزا رفضات تنوض، و قالت على داك الموقف: "مني رجع الشيفور البويض ل عندنا، و شير بيديه و طلب منا نخليو بلايصنا، حسيت بواحد العزيمة غطاتني كاملة، بحال يلى كنت ف واحد الكاشة كتدفيني ف ليلة شتا باردة. " الشيفور بقى كيدابز معاها و كيغوت عليها باش تنوض، ولكن حلفات لا ناضت، و حتى ملي هددها ب البوليس ما خافتش، و بقات تابتة و ما تراجعاتش. و ف واحد اللقاء الاداعي فـ1956، قالت روزا: "خصني نعرف مرة وحدة و للابد شنو هي الحقوق ديالي كـ انسانة و كـ مواطنة. " و زادت ف السيرة الداتية ديالها: "الناس كيقولو ديما انني ما نضتش من بلاصتي حيت كنت عيانة، ولكن هاد الشي ماشي صحيح. ما كنتش عيانة من الناحية الجسدية… كنت عيانة من كترة الاستسلام. " قوانين و اعراف الطوبيس ف مونتݣومري. فـ1900، دارت مدينة مونتݣومري قانون كيفرض التفرقة بين الركاب ف الطوبيسات على اساس العرق. و طبقا ل هذ القانون، كان خاص الملوّنين يخليو بلايصهم و يوقفو يلى كان الطوبيس عامر و ما لقاوش البويض فين يݣلسو. و مع الوقت، ولات العادة عند الشوافريا ديال مونتݣومري يطلبو من الناس الملوّنين ينوضو و يخليو البلايص ديالهم للبويض. الصفوف الربعة اللي القدام ديال الطوبيس كانت مخصصة للركاب البويض، و هادشي وخا الملوّنين كانو كيشكلو علاين 75% من الركاب. و كان ممكن للملوّنين يݣلسو الوسط، ولكن حتى يعمر الجزء ديال البويض. منين كيحتاجو البويض بلايص، خاص الملوّنين ينوضو ويمشيو اللور اولا يوقفو، و شي مرات ممكن ينزلو من الطوبيس يلى ما بقاوش البلايص كافيين. و كان ممنوع على الملوّنين يركبو من الباب القدامي. يعني، كانو كيطلعو يخلصو الشيفور، ومن بعد خاصهم ينزلو ويركبو من الباب اللوراني، باش ما يدوزوش من قدام البويض. ل سنين كانو الناس لملوّنين كيتشاكاو من هاد الوضع اللي ماشي عادل. و قالت پاركس: "المقاومة ديالي ضد المعاملة الخايبة ف الطوبيسات ما بداتش غير من بعد ما شدوني. " واحد نهار من ايام 1943، ركبات روزا پاركس ف طوبيس و خلصات البيي، ومشات باش تݣلس. ولكن الشيفور قال ليها تهبط وتركب من الباب اللوراني، حيت هادشي هو المتعارف عليه ف داك الوقت ب النسبة للملوّنين. نزلات پاركس باش تدور و تركب من الباب اللوراني، ولكن قبل ما توصل و تطلع، دار الشيفور امارش لموطور و مشا و خلاها وسط الشارع تحت الشتا، و مشات ل دارها على رجليها ف داك الجو البارد و الشتا. الرفض ديالها. من بعد نهار كامل ديال الخدمة، ركبات روزا پاركس الطوبيس اللي كان غادي ف طريق كليڤلاند مع ديك الستة ديال العشية، نهار الخميس 1 دجنبر 1955، من وسط مدينة مونتݣومري. خلصات البيي و ݣلسات ف واحد الكرسي من اللي مخصصين للملوّنين ف الجهة اللورانية، و كان داك الكرسي هو اللول مباشرة من بعد الكراسي ديال البويض. ف البداية، ما رداتش البال باللي الشيفور ديال داك النهار هو نفسو اللي سبق و خلاها وسط الشتا فـ1943. كلشي كان دايز عادي، حتى تعمرو الكراسا ديال البويض، و وقف الطوبيس قدام مسرح "الامبراطورية"، و ركبو شي ناس بويض جداد. الشيفور شاف شي جوج ولا تلاتة ديال الركاب البويض كانو واقفين، و شير ليهم يݣلسو ف الوسط ديال الطوبيس، ولكن داك الوسط كان عامر ب الركاب الملوّنين. طلب الشيفور من ربعة ديال الملوّنين اللي كانو ݣالسين ف الوسط باش يخليو بلايصهم للبويض. سنين من بعد، پاركس رجعات كتفكر داك النهار و قالت: "ملي شير لينا الشيفور البويض و قال لينا نخليو الكراسي، حسيت ب واحد الزعامة غطات صحتي كاملة، بحال شي كاشة دافية ف ليلة صبات فيها. " قال ليهم الشيفور بليك: "كلكم خاصكم تنوضو و تخليو بلايصكم. " تلاتة من بين الربعة ناضو، ولكن روزا پاركس بقات ݣالسة و ما قبلاتش تنوض. غوت عليها بليك و قال ليها: "علاش ما نضتيش و خليتي البلاصة؟ " جاوباتو: "ما كنضنش انني خاصني نوقف. " عيط بليك على البوليس باش يشدوها. و ف واحد اللقاء سنة 1987، كتقول روزا و هي كترجع ب داكرتها لداك الموقف: "قال لي الشيفور: يلى ما خليتيش البلاصة غادي نعيط للبوليس يعتاقلك، جاوبتو: دير اللي بغيتي! " و زادت ف واحد الحوار الاداعي فـ1956 مع سيدني روجرز ف غرب اوكلاند، و قالت: "من بعد شهور على الاعتقال ديالي، كنت باغية نعرف مرة وحدة و للابد شنو هي الحقوق ديالي كـ انسانة و كـ مواطنة؟ " المقاطعة. فـ4 دجنبر 1955، علنات جميع الكنائس ديال الناس الملوّنين ف المنطقة على خطة باش يقاطعو الطوبيسات ديال مونتݣومري. و نتاشرات اخبار المقاطعة ف الجورنال الرسمي ديال المدينة "Montgomery Advertiser"، ف الصفحة اللولى. و قررو الناس اللي شاركو ف المقاطعة انهم غادي يبقاو مستامرين فيها حتى يحققو المساواة ف حق الركوب ف الطوبيسات. ف نهار اللي من بعد، تحاكمات روزا پاركس ب تهمة "السلوك اللامنضبط". ما دوزاتش المحاكمة كتر من نص ساعة، و حكمو عليها ب خطية ديال عشر دولارات، و زادو عليها ربعة دولارات كـ مصاريف للمحكمة. پاركس ما سكتاتش، و قررات تستانف الحكم و طعنات ف القانون اللي كيفرض التفرقة العنصرية. ف نفس الوقت، بقاو السكان دايرين المقاطعة، اللي دامت 381 يوم، و هادشي خلا عشرات الطوبيسات يتوقفو على الخدمة ل عدة شهور. روزا پاركس كان عندها دور كبير ف رفع الوعي على المستوى الدولي ب المحنة اللي كانو كيعيشوها المريكانيين لملوّنين، و ساهمت بزاف ف النضال ديالهم على الحقوق المدنية. الجوائز. خدات روزا پاركس بزاف ديال التكريمات و الجوائز و الالقاب الفخرية من عند بزاف ديال الناس و الهيئات، ولكن من بين اهم و اكبر الجوائز اللي حصلات عليهم كاين: الوفاة ومراسم الدفن. عاشت روزا پاركس فمدينة ديترويت حتى توفات ف الپرطما ديالها اللي كانت فالجهة الشرقية ديال المدينة، فـ24 اكتوبر 2005 و عمرها كان 92 عام. روزا ما خلاتش ولاد، و كانو اغلب العائلة ديالها ساكنين ف ميشيݣن ولا ولاية الاباما. فـ27 اكتوبر 2005، المسؤولين ف مونتݣومري و ديترويت علنو بلي الكراسي القدامية ديال الطوبيسات ديال المدينة غادي يتعلقو عليها بانضات كوحل تكريما للسيدة پاركس حتى تكمل مراسم الݣنازة ديالها. الجتمان ديالها تهز ف الجو و تحط ف مونتݣومري، و من تم تحط على كرويلة ديال الخيول و داوه للكنيسة ديال القديس پولوس اللي هي كنيسة الاسقفية الميثودية الافريقية، و خلاوها تبات تماك حتى لـ29 اكتوبر 2005. تدارت مراسم تابين ديال پاركس ف صباح اليوم اللي من بعد. واحد المتحدث ب سمية كوندوليزا رايس، الوزيرة ديال الشؤون لبرانية ديال لميريكان ف ديك الوقيتة، قال: "لو كان ما كانتش پاركس هي اللي حررات الملوّنين، ربما ما كنتش غانكون دابا وزيرة الشؤون لبرانية". ف ليلة 29 اكتوبر، هزو الجتمان ديال پاركس ل واشنطن العاصمة ف الجو، و من تم تحط ف صالون مبنى الكاپيطول، باش يكون مثواها اللخر، ف واحد الطوبيس اللي كيشبه ل هداك اللي وقع فيه احتجاج پاركس. روزا پاركس كانت الشخصية نمرة 31، واول مواطنة ميريكانية ماشي من الحكومة، واول مرا و تاني شخص ملوّن يدفن ف مبنى الكاپيطول. حضر مراسم وضع الجتمان ف الكاپيطول شي 50 الف شخص، و نقلو المراسم ف التلفازة فـ31 اكتوبر 2005. من بعد، الجثمان رجع ل مدينة ديترويت، و تحط ف متحف التاريخ الميريكاني "تشارلز رايت" ل مدة يومين. و دارت مراسم ݣنازة طويلة دامت 7 سوايع فـ2 نونبر 2005، ف كنيسة ݣريس العظيم ف ديترويت. من بعد ما سالات المراسيم، حرس الشرف من الحرس الوطني ديال ميتشݣان دارو الراية د لميريكان على النعش ديالها، و حطوه على كرويلة كيجروها الخيول. و من تم خرج موكب كبير فيه الاف الناس، اللي كانو كيغوتو، و كايصفقو و كيطلقو نفاخات بويض. و هكا تدفنات روزا پاركس جنب راجلها و امها ف مقبرة دون ديال ديترويت، ف ضريح صغير ف كنيسة سماوها من بعد "روزا مع الحرية" تكريما ليها. و على القبر تحفرات سميتها و تاريخ ميلادها: 1913.